ส่วนที่ 1

ข้อมูลสรุป (Executive Summary)

บริษัท สหพัฒนาอินเตอร์โฮลดิ้ง จำกัด (มหาชน) (“บริษัทฯ”) จดทะเบียนจัดตั้งบริษัท เมื่อวันที่ 5
เมษายน 2515 ประกอบธุรกิจหลัก 3 ประเภท ได้แก่ ธุรกิจการลงทุนในหุ้นบริษัทต่าง ๆ
ธุรกิจการให้เช่าและบริการ และธุรกิจสวนอุตสาหกรรม

ธุรกิจการลงทุนในหุ้นบริษัทต่าง ๆ ณ วันที่ 31 ธันวาคม 2550 บริษัทฯ
ได้เข้าลงทุนในทุนเรือนหุ้นของบริษัทต่าง ๆ เป็นจำนวนทั้งสิ้น 166 บริษัท
โดยได้รับผลตอบแทนในรูปเงินปันผลจากกิจการที่ บริษัทฯ เข้าลงทุน ประกอบด้วย 3 สายธุรกิจหลัก
คือ

1.  สายธุรกิจการผลิต

2.  สายธุรกิจจัดจำหน่าย

3.  สายธุรกิจบริการและอื่น ๆ

บริษัทในสายธุรกิจการผลิต
ส่วนใหญ่เป็นการผลิตสินค้าอุปโภคบริโภคภายใต้เครื่องหมายการค้าของบริษัทฯ ของบริษัทในกลุ่ม
และที่ได้รับลิขสิทธิ์จากต่างประเทศ
โดยสินค้าที่ผลิตได้ส่วนใหญ่จะจำหน่ายในประเทศผ่านบริษัทในสายธุรกิจจัดจำหน่าย
ส่วนสินค้าที่ส่งออกนั้นบริษัทผู้ผลิตจะเป็นผู้ดำเนินการส่งออกในนามของบริษัทผู้ผลิตเอง
สำหรับบริษัทในสายธุรกิจบริการและอื่น ๆ นั้น จะให้บริการทั้งบริษัทในกลุ่มและนอกกลุ่ม

ธุรกิจการให้เช่าและบริการ บริษัทฯ เป็นผู้ดำเนินการเอง เป็นการให้บริการด้านการให้เช่าที่ดิน
อาคาร และให้บริการด้านระบบสาธารณูปโภคพื้นฐาน
รวมทั้งการให้บริการไฟฟ้าและไอน้ำภายในสวนอุตสาหกรรม ศรีราชา ซึ่งบริษัทฯ ได้รับสัมปทาน
โดยได้รับค่าตอบแทนในรูปค่าเช่ารับและค่าบริการสาธารณูปโภครับ นอกจากนี้
บริษัทฯได้ติดต่อขอลิขสิทธิ์และเครื่องหมายการค้าของผลิตภัณฑ์ที่มีชื่อเสียงจากต่างประเทศ
และให้สิทธิบริษัทในกลุ่มใช้เครื่องหมายการค้าเหล่านั้น โดยได้รับค่าตอบแทนในรูปของค่าลิขสิทธิ์รับ
และบริษัทฯ ยังได้ให้บริการด้านคำปรึกษา แนะนำ วางแผนด้านธุรกิจ
การจัดการและการดำเนินโครงการใหม่ ๆ แก่บริษัทต่าง ๆ ในกลุ่ม ทั้งนี้ บริษัทฯ
ได้รับค่าตอบแทนในรูปค่าปรึกษารับ และค่าบริการรับ ในปี 2550 บริษัทฯ
ได้เพิ่มธุรกิจให้บริการสนามกอล์ฟกบินทร์บุรีสปอร์ตคลับ ในพื้นที่อำเภอกบินทร์บุรี จังหวัดปราจีนบุรี
โดยได้รับค่าตอบแทนในรูปค่าธรรมเนียมการใช้สนามกอล์ฟ ค่าอาหารและเครื่องดื่ม ฯลฯ

ธุรกิจสวนอุตสาหกรรม บริษัทฯ ได้ดำเนินธุรกิจพัฒนาที่ดินเพื่อการอุตสาหกรรม มีวัตถุประสงค์
เพื่อรองรับการขยายกำลังการผลิตของโรงงานของบริษัทต่าง ๆ
และเป็นการสนองต่อนโยบายของรัฐบาล
ในการสนับสนุนการขยายตัวทางด้านอุตสาหกรรมให้กระจายออกไปยังส่วน

ภูมิภาคโดยบริษัทฯ จะมีรายรับจากการขายพื้นที่ ปัจจุบันบริษัทฯ มีสวนอุตสาหกรรมที่ดำเนินการอยู่ 3
แห่ง ในเขตพื้นที่จังหวัดชลบุรี จังหวัดปราจีนบุรี และจังหวัดลำพูน

ภาวะเศรษฐกิจไทยในปี 2550 ต้องเผชิญกับปัจจัยเสี่ยงทั้งภายในและภายนอก เช่น
ความไม่แน่นอนทางการเมือง ราคาน้ำมันที่สูงขึ้น การแข็งค่าของเงินบาท
และปัญหาเศรษฐกิจในสหรัฐอเมริกาเรื่องซับไพร์ม ซึ่งส่งผลกระทบมายังประเทศไทย

สำหรับผลการดำเนินงานประจำปี 2550 บริษัทฯ มียอดรายได้รวม 2,459 ล้านบาท ลดลงจำนวน
235 ล้านบาท หรือลดลงคิดเป็นร้อยละ 9 จากปีก่อน สาเหตุเนื่องมาจากปี 2550
ยอดขายอสังหาริมทรัพย์ลดลงจำนวน 64 ล้านบาท
ส่วนแบ่งกำไรจากเงินลงทุนในบริษัทร่วมตามวิธีส่วนได้เสียลดลงจำนวน 100 ล้านบาท
และขาดทุนจากการด้อยค่าสินทรัพย์กลับบัญชีลดลงจำนวน 61 ล้านบาท

สำหรับยอดรวมค่าใช้จ่ายเท่ากับ 1,867 ล้านบาท ลดลงจำนวน 107 ล้านบาท หรือลดลงร้อยละ 5
จากปีก่อน เนื่องมาจากค่าใช้จ่ายอื่นลดลง 194 ล้านบาท
ส่วนใหญ่ลดลงเนื่องจากผลขาดทุนจากการด้อยค่าทรัพย์สินลดลง สำหรับดอกเบี้ยจ่ายลดลงจำนวน 12
ล้านบาท ในขณะที่ต้นทุนขายเพิ่มขึ้น 25 ล้านบาท ค่าใช้จ่ายในการขายและบริหารเพิ่มขึ้นจำนวน 74
ล้านบาท เนื่องจากในปี 2550 บริษัทฯ ได้ตั้งค่าเผื่อหนี้สินที่อาจจะเกิดจากการค้ำประกันจำนวน 43
ล้านบาท เป็นผลทำให้กำไรสุทธิในปี 2550 จำนวน 592 ล้านบาท ลดลงจำนวน 129 ล้านบาท
หรือลดลงร้อยละ 18 เมื่อเทียบกับปีก่อน

สินทรัพย์รวมของบริษัทฯ ณ วันที่ 31 ธันวาคม 2550 เท่ากับ 12,352 ล้านบาท เพิ่มขึ้น 504
ล้านบาท หรือเพิ่มขึ้นร้อยละ 4 เมื่อเทียบกับปีก่อน
สินทรัพย์ที่เพิ่มขึ้นส่วนใหญ่เป็นการเพิ่มขึ้นของเงินลงทุน เนื่องจากบริษัทฯ
บันทึกเงินลงทุนตามวิธีส่วนได้เสีย และในระหว่างปีมีการซื้อหุ้นทุนเพิ่มขึ้น

หนี้สินรวมของบริษัทฯ ณ วันที่ 31 ธันวาคม 2550 เท่ากับ 1,691 ล้านบาท
เพิ่มขึ้นจากปีก่อนจำนวน 2 ล้านบาท
โดยเป็นผลมาจากหนี้สินที่อาจจะเกิดขึ้นจากการค้ำประกันเพิ่มขึ้น ในขณะที่ เงินกู้ยืมลดลง

ส่วนในด้านสังคมและสิ่งแวดล้อม บริษัทฯ
ถือเป็นนโยบายหนึ่งในการดำเนินธุรกิจและตระหนักถึงความสำคัญในการมีส่วนร่วมสนับสนุน
โดยทำคุณประโยชน์ต่อสังคม และคำนึงถึงผลกระทบต่อสิ่งแวดล้อม เพื่อเป็น Corporate Citizen
ที่ดีของประเทศ

สำหรับวิสัยทัศน์ และพันธกิจ ที่บริษัทฯ จะต้องยึดถือปฏิบัติ
เพื่อให้เกิดประสิทธิภาพในการบริหารธุรกิจของบริษัทฯ มีดังนี้

วิสัยทัศน์

  เป็นหนึ่งในการลงทุน บริการด้วยใจ มุ่งมั่นพัฒนา สร้างคุณค่าให้สังคม

พันธกิจ

-   ลงทุนในกิจการที่มีศักยภาพ

-   เพิ่มพูนความพึงพอใจของลูกค้าในงานบริการของบริษัท

-   พัฒนาสวนอุตสาหกรรมไปสู่มาตรฐานสากล

-   ส่งเสริมให้บริษัทมีการกำกับดูแลกิจการที่ดี (Good Corporate Governance)
    พัฒนาบุคลากรของบริษัทให้มีความรู้ คุณธรรม
    และจริยธรรมในการดำเนินงานตลอดจนรับผิดชอบต่อสังคมและสิ่งแวดล้อม
    เพื่อเพิ่มศักยภาพในการแข่งขัน

[]